เปรมชัย และ ITD
เรื่องของ “เปรมชัย กรรณสูต” กำลังอยู่ในความสนใจของสาธารณชน ทราบกันดีว่าเปรมชัย คือผู้บริหาร “หมายเลข 1” ของ “บมจ.อิตาเลียนไทย ดีเวล๊อปเมนต์” หรือ ITD ที่ได้รับงานสัมปทานภาครัฐโครงการขนาดใหญ่จำนวนมาก รวมถึงงานของเอกชน
8 ก.พ. 2561

ลูบคมตลาดทุน : ธนะชัย ณ นคร
เรื่องของ “เปรมชัย กรรณสูต” กำลังอยู่ในความสนใจของสาธารณชน
ทราบกันดีว่าเปรมชัย คือผู้บริหาร “หมายเลข 1” ของ “บมจ.อิตาเลียนไทย ดีเวล๊อปเมนต์” หรือ ITD ที่ได้รับงานสัมปทานภาครัฐโครงการขนาดใหญ่จำนวนมาก รวมถึงงานของเอกชน
ผ่านมาถึงตอนนี้ยังไม่มีใครทราบว่าผลคดีจะเป็นอย่างไร
นั่นเพราะเป็นเรื่องการต่อสู้ทางข้อกฎหมาย เพราะทางเปรมชัย ได้ปฏิเสธทุกข้อกล่าวหา
ส่วนด้านสังคมเองก็กำลังจับตา
ทั้งเพจข่าว ของสำนักข่าวต่างๆ และตามโซเชียลมีเดีย หรือสื่อสังคมออนไลน์ ต่างเกาะติดข่าวนี้
มีคำถามเข้ามาว่า ITD จะทำอย่างไรต่อไป
จึงตอบไปแบบความเห็นส่วนตัวว่า ITD ก็คงอาจจะใช้ความสงบสยบความเคลื่อนไหว เหมือนกับหลายๆ กรณีที่เป็นปัญหาของ ITD เช่น การเกิดอุบัติเหตุจากการก่อสร้างในโครงการขนาดใหญ่ต่างๆ
คือ ให้ฝ่ายกฎหมายดำเนินการไป
เราจึงอาจไม่เห็นการเคลื่อนไหวของ ITD แน่นอน
ยิ่งเรื่องนี้มีการออกมาบอกว่าเป็นเรื่อง “ส่วนตัว”
โดยเฉพาะดร.สมคิด จาตุศรีพิทักษ์ รองนายกรัฐมนตรี และ อภิศักดิ์ ตันติวรวงศ์ รมว.คลัง ต่างบอกเช่นกันว่าเป็นเรื่องส่วนตัว และไม่เกี่ยวกับบริษัท ไม่กระทบกับโครงการของ ITD ที่ได้รับงานภาครัฐ
ได้ฟังแบบนี้ แล้วใครจะกล้าออกมาทำให้เกี่ยวโยงกันอีก
ไม่พียงเท่านั้นทั้งสำนักงาน ก.ล.ต. ตลาดหลักทรัพย์ฯ สมาคมบริษัทจัดการการลงทุน ก็ออกมาบอกในทำนองเดียวกัน
ทุกฝ่ายต่างยอมรับว่า หากศาลตัดสินว่ามีความผิด ทางผู้บริหารก็ไม่มีความผิดตามหลักเกณฑ์ของ พ.ร.บ.หลักทรัพย์ฯ เพราะเป็นเรื่องส่วนตัว
ทว่า อาจเข้าข่ายเกี่ยวกับเรื่องของหลัก “ธรรมาภิบาล” และ “จริยธรรม” ของผู้บริหาร
และเป็นเรื่องที่กรรมการ หรือบอร์ดของบริษัท จะต้องไปดำเนินการ
จริงๆ แล้วเมื่อวานนี้ มีข้อเสนอจาก “วิษณุ เครืองาม” รองนายกรัฐมนตรี ฟังแล้วน่าสนใจ
เขาเสนอแนะไปยังกรรมการของ ITD ว่า ควรจะเปลี่ยนซีอีโอ เสียใหม่ เพื่อล้างภาพลักษณ์ของอิตาเลียนไทยฯ
แต่อาจมีคำถามต่อว่า สมมุติ ITD ไม่ทำอะไรเลยล่ะ แล้วจะทำอย่างไร
คำตอบก็คือ ทำอะไรไม่ได้
ขณะที่ทางโซเชียลมีเดียก็พยายามจะใช้มาตรการทางสังคมเข้ากดดัน
ทว่าจากประวัติที่ผ่านมาจะพบว่า ในกรณีที่มีปัญหาคล้ายๆ กันที่เกิดก่อนหน้านี้ และนำมาเทียบเคียงกัน ไม่สามารถใช้มาตรการทางสังคมเข้ามากดดันได้
ยิ่งธุรกิจของผู้ประกอบการรับเหมา และอิงกับสัมปทานภาครัฐ ไม่ใช่ธุรกิจประเภท B2C
อาจยิ่งไม่ต้องสนใจเรื่องมาตรการทางสังคมเลยก็ว่าได้
ส่วนที่มีการโยงไปถึงธุรกิจของกลุ่มอิตัลไทย (ที่เป็นธุรกิจกงสีของกลุ่มกรรณสูต) ที่มีทั้งโรงแรม สปา อาหาร และเครื่องดื่ม
เรื่องนี้ทางอิตัลไทย ก็ออกแถลงการณ์ออกมาว่า “กลุ่มอิตัลไทย” และ “อิตาเลียนไทยฯ” ไม่ได้มีส่วนเกี่ยวข้องกันแบบมีนัยสำคัญ คือ มีผู้บริหารคนละชุดที่แยกออกจากกันเบ็ดเสร็จ
ย้อนกลับมาที่หุ้น ITD
หลายๆ ปีก่อนหน้านี้ หุ้น ITD ได้รับความสนใจจากนักลงทุนอย่างมาก
ITD ชนะการประมูลในโครงการขนาดใหญ่ของภาครัฐ และทำให้มีงานเข้ามาอยู่ในมือนับแสนล้านบาท
แต่หากดูตัวเลขผลประกอบการ คือ ในปี 2557 มีกำไรสุทธิเพียง 522 ล้านบาท
ส่วนปี 2558 และปี 2559 มีผลประกอบการขาดทุน
กระทั่งโดนแซวจากนักลงทุนว่า เหมือนทำธุรกิจแบบไม่แสวงหากำไรหรืออย่างไร
แต่พอมาปี 2560 ในช่วง 9 เดือนแรก มีกำไรสุทธิ 246 ล้านบาท
มีการคาดจากนักวิเคราะห์ด้วยครับว่า ปี 2560 เป็นปีที่ดีของ ITD
เพราะมีโครงการขนาดใหญ่มูลค่า 1.3 แสนล้านบาท
รวมถึงโรงไฟฟ้าแม่เมาะมูลค่า 3.5 หมื่นล้านบาท คาดว่าจะรับรู้รายได้ปี 2560 มากถึง 6 หมื่นล้านบาท และจะแตะ 1 แสนล้านบาทในปี 2561
แต่ก็ไม่ได้ช่วยให้ราคาหุ้นวิ่งกลับขึ้นมาได้
อาจเนื่องด้วยไม่มั่นใจว่าแม้รายได้จะสูง แล้วอัตรากำไรเป็นอย่างไรล่ะ
ในปี 2559-2560 ราคาหุ้น ITD ปรับลงมาโดยตลอด หรือจากระดับ 9.00 บาท มาเหลือเพียง 3.72 บาท เมื่อวานนี้ (7 ก.พ. 2561) นี่ก็เป็นอีกตัวสะท้อนความไม่มั่นใจของนักลงทุน
ถือเป็นหุ้นอีกตัวที่สร้างความผิดหวัง
ทั้งด้านผลประกอบการ
และอาจรวมถึงผู้บริหารของบริษัทด้วย